Copil de 8 ani, târât cu mașina de mamă, care l-a abandonat pentru a-l "disciplina"

Un copil de 8 ani din Codlea, județul Brașov, a ajuns la spital, vineri, după ce s-a agățat de mașina mamei sale, care a vrut să-l abandoneze într-o zonă unde locuiesc persoane de etnie romă, femeia vrând, astfel, să îl "disciplineze”. Potrivit polițiștilor, copilul a fost târât de mașină pe o distanță de câțiva metri.





Potrivit reprezentanților Poliției Brașov, femeia, în vârstă de 39 ani, a spus că accidentul în urma căruia copilul ei a fost rănit s-a produs când ea încerca să îl "disciplineze”.





"Femeia, în încercarea de a-și disciplina copilul de 8 ani, s-ar fi dus împreună cu acesta într-o zonă populată de cetățeni de etnie romă și ar fi încercat să-l lase pe minor acolo. Speriat, copilul s-ar fi prins de mânerul autoturismului mamei sale, fiind astfel târât pe asfalt aproximativ 2-3 metri”, a transmis Poliția Brașov.





Incidentul a avut loc în comuna Vulcan, un cetățean fiind cel care a sunat la 112.





Copilul a fost preluat de un echipaj SMURD și transportat la spital.



